Morten Bødskov (S), 2023-04-19:
Tusind tak for det, formand, og som det er sagt af ordføreren for forslagsstillerne, skal vi nu behandle det beslutningsforslag, som hedder B 45, som jo er fremsat af SF, og det handler, som der blev sagt, om bankers udlån til fossiler forretninger.
Mere konkret vil man pålægge regeringen at fremsætte et lovforslag, der forbyder danske banker at låne penge til selskaber, som udvider deres fossile forretninger.
Forslaget angiver, at danske bankers udlån til fossil ekspansion kun er en lille del af deres samlede balance, og at det derfor ikke vil koste meget.
Forslagsstillernes håb er, at det vil vise en retning for andre lande.
Men forslaget vil i værste fald forhindre danske virksomheder i at omstille sig i en grøn retning.
Den grønne omstilling er et af de vigtigste mål for regeringen.
Lige nu, inden for 5 minutter, afholdes der et nyt stort grønt topmøde på Marienborg.
Regeringen har i dag lanceret nye ambitioner for udbygning af havvind, og jeg har selv lanceret nye finansieringskilder, som gør, at Danmark bliver styrket, når det handler om udbygning af havvind, som et, om man vil, attraktivt marked for de meget, meget store milliardinvesteringer, som skal til, for at vi kan nå klimamålene.
Den grønne omstilling er et vigtigt mål for regeringen.
De mål, regeringen har sat sig på området, er de mest ambitiøse, som nogen regering har sat, og de står på skuldrene af beslutninger, som vi bredt her i Folketinget heldigvis allerede har truffet.
Bankerne kan og skal bidrage til den grønne omstilling, for at vi kommer i mål som samfund med Parisaftalens mål.
Det er helt klart.
Det gælder f.eks. i kreditgivningen, hvor eksisterende og kommende regulering betyder, at banker skal forholde sig risicirelateret til bæredygtigheds- og klimarelaterede spørgsmål i deres kreditgivning.
Reguleringen stiller også krav om gennemsigtighed og oplysning, som understøtter mere kapital i en grøn retning og dermed også den grønne omstilling.
Det gælder f.eks. taksonomi- og disclosureforordningen.
Det er vigtigt, at den finansielle sektor giver plads til udlån til selskaber, som gennemgår en grøn omstilling, og som gennemgår en omstilling i øvrigt.
Beslutningsforslaget kan risikere at bremse danske virksomheders grønne transformation.
Det er ikke den rigtige løsning på de klimamæssige udfordringer, som vi står over for.
Tværtimod er finansiering jo afgørende for, at selskaber også kan komme igennem en grøn omstilling.
B 45, som vi behandler her, omfatter kun danske banker, og det fremgår af bemærkningerne til forslaget, at bankers udlån til fossil ekspansion kun udgør en lille procentdel af deres samlede balance.
Det vil formentlig heller ikke være muligt at stille tilsvarende krav til banker fra andre EU-lande, der opererer på det danske marked, fordi kravene jo altså her ikke følger fælles EU-regulering.
Dermed vil forslagets effekt være meget begrænset.
Vi sikrer bedst regulering af bæredygtigheds- og klimarelaterede forhold i kreditgivningen i fællesskab gennem et stærkt og grønt EU, ligesom med meget andet, når det handler om finansiel rådgivning.
Vi er godt i gang med den grønne omstilling.
Regeringen har bragt Danmark yderligere i front.
Dansk erhvervsliv investerer milliarder i grøn omstilling, og virkeligheden er den, at finanssektoren finansierer en stor del af den omstilling.
Det skal fortsætte, ikke bremses, og det er det, vi har skabt grundlaget for i dag ved at stille flere finansieringsmuligheder inden for realkreditten til rådighed for de meget, meget store milliardinvesteringer, som er i vedvarende energi.
Så den grønne omstilling er et af de vigtigste mål for regeringen, og for at nå både vores nationale og internationale forpligtelser og klimamålsætninger er det afgørende, at alle bidrager, og at alle trækker, herunder også bankerne.
Men det forholder sig sådan, at det her område er EU-reguleret, og som vi diskuterede under det sidste forslag, er det via et stærkt grønt EU, at vi sikrer, at alle er med, så vi ikke bare får et mere grønt EU, men også et mere grønt Danmark.
Regeringen kan ikke støtte beslutningsforslaget.
Tak for ordet.